|  |
| --- |
| **Budapest Főváros VII. kerület Erzsébetváros Önkormányzata**  FIDESZ-KDNP Frakció |

Iktatószám:

Napirendi pont: ….

**ELŐTERJESZTÉS**

A Képviselő-testület 2023. szeptember 1 - ei

rendkívüli ülésére

**Tárgy:**  Javaslat eseti bizottság létrehozására a Király utca 47. szám alatti társasház lift beruházásával kapcsolatban

**Készítette:**

Benedek Zsolt

FIDESZ-KDNP frakcióvezető

**Törvényességi szempontból észrevételt teszek:**

a jegyző jogkörében eljárva

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozatok elfogadásához minősített szavazattöbbség szükséges.**

**Tisztelt Képviselő Testület!**

Mint arról bizonyára Önök is értesültek a Király utca 47. szám alatti társasházban – amelyben Erzsébetváros önkormányzatának közel 20% tulajdoni hányada van - több mint egy esztendeje áll egy, az önkormányzat közreműködésével készült befejezetlen, balesetveszélyes lift, amelynek ajtai nem a folyosókra, hanem szó szerint a semmibe nyílnak minden emeleten.

A beruházás előkészítésekor a társasház közös képviseletét ellátó cég az Erzsébetváros Önkormányzata 100 %-os tulajdonában álló Erzsébetvárosi Szolgáltató Kft. volt. A Kft. terjesztette elő a társasház közgyűlésére a ház udvarára építendő lift terveit (a társasház korábban nem rendelkezett lifttel), illetve kivitelezőket is keresett a munkálatok elvégzésére. A társasház lakói és az önkormányzat képviseletében eljáró tulajdonosi megbízott - a kivitelező cég előterjesztését elfogadva- döntöttek a lift megépítéséről, amelynek a lakók elmondása alapján közel 40 millió forintos költségét a társasház közös költségéből finanszírozták.

Azonban a lift beépítése lassan egy éve teljesen elakadt, az udvaron álló használhatatlan lift-torzó nemcsak elcsúfítja a társasházat, de balesetveszélyes is, mert rögzítési pontjai a mai napig ideiglenesek, így azt egy nagyobb vihar könnyen tönkreteheti. A társasház lakói a beruházás félbehagyása óta teljes bizonytalanságban élnek és a hírek szerint nem tudnának egy újabb építkezést finanszírozni.

Mivel az önkormányzat részéről nem kaptunk semmilyen tájékoztatást a társasház nyugtalanító helyzetének rendezésével kapcsolatban, illetve az érintettektől is egymásnak ellentmondásos információk jutottak el hozzánk, a Fidesz-KDNP frakció arra kéri a Képviselő Testület tagjait, hogy Erzsébetváros Önkormányzatának 38/2020. (IX.24.) önkormányzati rendeletének (SZMSZ) 49.§ (1) b) pontja és az 56. § (1) bekezdése alapján hozzon létre az ügyben egy ideiglenes bizottságot. A Bizottság feladata, hogy tisztázza a Király utca 47. társasház lift beruházásával kapcsolatos kérdéseket, illetve javaslatot tegyen arra, hogy hogyan lehetne a társasház részére azonnali segítséget nyújtani. Javasoljuk, hogy az eseti bizottságba a testületi többséget adó baloldali frakciók egy főt, a Fidesz-KDNP frakció két főt delegáljon, illetve teljes jogú tagsággal vegyen részt a bizottság munkájában egy független önkormányzati képviselő és 3 fő nem képviselő-testületi tag is: Márton Ágnes, Balog Géza és Vincze Bálint János. A kialakult rendkívüli helyzet miatt javasoljuk, hogy a bizottság a munkáját haladéktalanul kezdje meg és arról a Képviselő Testületnek a soron következő ülésen számoljon be.

Kérjük, hogy javaslatunkat megtárgyalni és azt elfogadni szíveskedjenek!

**Határozati javaslat**

**I.**

**Budapest Főváros VII. kerület Erzsébetváros Önkormányzata Képviselő-testületének …/2023. (IX.1.) számú határozata ideiglenes bizottság létrehozásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy Erzsébetváros Önkormányzatának 38/2020. (IX.24.) önkormányzati rendelete 49.§ (1) b) pontja és 56. § (1) bekezdése alapján ideiglenes bizottságot hoz létre. A bizottság megvizsgálja a Király utca 47. szám alatti társasház udvarán álló működésképtelen lift építésének körülményeit, és javaslatot tesz annak rendezésére.

**Felelős:** Niedermüller Péter polgármester

**Határidő:** azonnal

**II.**

**Budapest Főváros VII. kerület Erzsébetváros Önkormányzata Képviselő-testületének …/2023. (IX.1.) számú határozata ideiglenes bizottság tagjainak megválasztása**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az eseti bizottság tagjainak Bárdi Zsuzsanna alpolgármestert, önkormányzati képviselőt (Momentum), Garai Dóra önkormányzati képviselőt (Élhető Erzsébetváros), Benedek Zsolt önkormányzati képviselőt (Fidesz-KDNP frakció), Ripka András önkormányzati képviselőt (Fidesz-KDNP frakció), valamint Márton Ágnest, Balog Gézát, Vincze Bálint Jánost megválasztja.
2. felkéri a bizottság tagjait, hogy a Képviselő-testület soron következő ülésére terjessze elő az ügyben tett megállapításait és megoldási javaslatait.

**Felelős:** Niedermüller Péter polgármester

**Határidő:** 1. pont tekintetében azonnal

1. pont tekintetében 2023. szeptember 20.

**Budapest, 2023. augusztus 24.**

**Benedek Zsolt Radics Béla**

önkormányzati képviselő, frakcióvezető önkormányzati képviselő

**Ripka András Veres Zoltán**

önkormányzati képviselő önkormányzati képviselő